Disse mobilene fant politiet hos heleritiltalt
Etterforskerne ved Sentrum politistasjon jobbet i vinter med et større ranskompleks, der flere ungdommer er siktet for flere ran, da de kom over den mistenkelige kontakten. «Kjøper» er en 30 år gammel pakistansk mann. I går sto han tiltalt for heleri i Oslo tingrett. Mannen har de siste årene jobbet i farens mobilsjappe på Torshov.Da politiet ransaket butikken og 30-åringens bopel, tok de beslag i flere titalls mobiler. 28 mobiler knyttes til straffbare forhold, seks av dem mener politiet stammer fra ranene ungdommene er siktet for. De øvrige er sporet tilbake til grove tyverier, blant annet lommetyverier. I retten stilte 30-åringen seg uforstående til anklagene, og forklarte at han har ingen mulighet til å kontrollere om mobiltelefonene han kjøper inn er stjålet eller ikke.Politifullmektigen la ned påstand om fengsel i ni måneder, mens forsvarer, advokat Zulifqar Munir, krevde full frifinnelse. Dom i saken ventes i løpet av uken. Tiltalte er utvist fra Norge, og skal etter planen returneres til hjemlandet Pakistan førstkommende fredag. En gjenganger iranene i Oslodenne høsten er at ofrene blir fraranet dyre smarttelefoner. Gateprisen på toppmodellene ligger på rundt 2000 kroner i Oslo, opplyste en politietterforsker i vitneboksen i retten i går. Politiet har de siste ukene gjort det til en prioritet å ta personer de mener har operert på samme måte som det 30-åringen er tiltalt for. Blant annet er det aksjonert mot en mobilsjappe og et bruktmarked på Grønland, hvor rundt 40 mobiler ble beslaglagt, får VG opplyst.Politimester Hans Sverre Sjøvold og byrådsleder Stian Berger Røsland (H) la i går frem tiltak som iverksettes for å slå tilbake mot ransbølgen. - Vi har styrket patruljering og etterforskning, sier Sjøvold.- Synlige voksne, edru og lovlydige folk i byen bidrar til trygghet, sier Røsland. Det blir også en styrking av kollektivtilbudet på nattetid, samt vakthold på sentrale drosjeholdeplasser.
På mobilen til den ranssiktede ungdommen fant politiet kontakten «Kjøper». Det ledet dem frem til en mobilbutikk på Torshov i Oslo.